b'\n_START_ARTICLE_\nNereo Rocco\n_START_SECTION_\nUra pelaajana\n_START_PARAGRAPH_\nRocco aloitti oman pelaajauransa US Triestina Calcion keskikent\xc3\xa4ll\xc3\xa4 1929. Seura nousi samana vuonna ensimm\xc3\xa4ist\xc3\xa4 kertaa historiassaan Serie A:han ja Rocco kuului joukkueen avainpelaajistoon. Vuonna 1934 h\xc3\xa4nest\xc3\xa4 tuli seuran ensimm\xc3\xa4inen pelaaja Italian maajoukkueessa. H\xc3\xa4n siirtyi 1937 SSC Napoliin, jossa pelasi kolme kautta. Sotavuosina h\xc3\xa4n edusti viel\xc3\xa4 Calcio Padova lopettaen pelaajauransa 30-vuotiaana 1942.\n_START_SECTION_\nUra valmentajana\n_START_PARAGRAPH_\nRocco aloitti valmennusuransa kotiseurassaan US Triestinassa vuonna 1947. H\xc3\xa4nen johdollaan seura sijoittui sensaatiomaisesti Serie A:ssa toiseksi kaudella 1947/48, mik\xc3\xa4 on edelleen seuran paras sijoitus p\xc3\xa4\xc3\xa4sarjatasolla. Menestyksest\xc3\xa4 huolimatta Rocco ajautui erimielisyyksiin seurajohdon kanssa ja erosi teht\xc3\xa4vist\xc3\xa4\xc3\xa4n vuonna 1950. T\xc3\xa4m\xc3\xa4n j\xc3\xa4lkeen h\xc3\xa4n valmensi kolme vuotta Trevisoa luotsaten seuran Serie B:ss\xc3\xa4 kuudenneksi kaudella 1950/51, mik\xc3\xa4 on seuran paras saavutus. Rocco palasi 1953 Triestinaan yhdeksi kaudeksi._NEWLINE_Vuonna 1954 Rocco palasi entiseen seuraansa Calcio Padovaan valmentajaksi. Debyyttikaudellaan h\xc3\xa4n johdatti Padovan takaisin p\xc3\xa4\xc3\xa4sarjaan, jossa seura jatkoi hyvi\xc3\xa4 esityksi\xc3\xa4\xc3\xa4n sijoittumalla kolmanneksi kaudella 1957/58. Rocco j\xc3\xa4tti Padovan kauden 1960/61 j\xc3\xa4lkeen ja siirtyi suurseura AC Milanin per\xc3\xa4simeen. Roccon johdolla Milan pelasi menestyksekk\xc3\xa4\xc3\xa4sti ja voitti Italian mestaruuden 1962 sek\xc3\xa4 Euroopan Cupin 1963. H\xc3\xa4n siirtyi cupin mestaruuden j\xc3\xa4lkeen Torinon p\xc3\xa4\xc3\xa4valmentajaksi ja yritti palauttaa 1940-luvun menestysseuran takaisin mestaruuskantaan, muttei onnistunut tavoitteessaan vaikka Torino pelasikin hyvin. _NEWLINE_Rocco palasi AC Milaniin 1967 ja jatkoi seuran per\xc3\xa4simess\xc3\xa4 huimaa menestyst\xc3\xa4. Ensimm\xc3\xa4isell\xc3\xa4 kaudella tuli Italian mestaruuden lis\xc3\xa4ksi Cup-voittajien Cupin mestaruus. Seuraavalla kaudella Rocco palautti Milanin mestariksi Euroopan Cupissa, kun AFC Ajax kaatui finaalissa komeasti 4\xe2\x80\x931. Rocco jatkoi seuran p\xc3\xa4\xc3\xa4valmentajana viisi vuotta, muttei onnistunut voittamaan toista liigamestaruutta. H\xc3\xa4n j\xc3\xa4tti joukkueen 1973 toisen Cup-voittajien Cupin mestaruuden j\xc3\xa4lkeen. H\xc3\xa4n valmensi kaudella 1973/74 ACF Fiorentinaa lopettaen uransa kauden j\xc3\xa4lkeen. _NEWLINE_Vuonna 1977 Rocco palasi viel\xc3\xa4 lyhyeksi aikaa AC Milanin p\xc3\xa4\xc3\xa4valmentajaksi ja Nils Liedholmin apulaiseksi. Rocco kuoli 20. helmikuuta 1979 Triestess\xc3\xa4 66-vuotiaana.'